VL ปักธงรายได้ปี 64 โต 20% หลังเพิ่มเรือใหม่ 2,800 เดทเวทตัน มี.ค.-เม.ย.นี้
VL ปักธงรายได้ปี 64 โต 20% หลังเพิ่มเรือใหม่ 2,800 เดทเวทตัน มี.ค.-เม.ย.นี้
12 ม.ค. 2564

นางชุติภา กลิ่นสุวรรณ ประธานเจ้าหน้าที่บริหาร บริษัท วี.แอล. เอ็นเตอร์ไพรส์ จำกัด (มหาชน) หรือ VL เปิดเผยว่า บริษัทตั้งเป้ารายได้ปี 64 จะเติบโตได้ไม่ต่ำกว่า 20% โดยได้รับปัจจัยหนุนจากการเพิ่มเรือใหม่จำนวน 1 ลำ ขนาด 2,800 เดทเวทตัน ในเดือน มี.ค.-เม.ย. นี้ เพื่อรองรับการขนส่งสินค้าต่างประเทศเป็นหลัก ซึ่งลูกค้าหลักของบริษัทยังอยู่ในแถบประเทศเอเชียตะวันออกเฉียงใต้ (South East Asia)
โดยปัจจุบันกองเรือของบริษัทมีน้ำหนักบรรทุกรวมกันที่ 39,000 เดทเวทตัน ซึ่งให้บริการการขนส่งผลิตภัณฑ์ของเหลวในประเทศเป็นหลัก โดยเป็นการขนส่งปิโตรเลียมให้กับคู่ค้าในกลุ่มผู้ค้าน้ำมันรายใหญ่ เช่น บริษัท เอสโซ่ (ประเทศไทย) จำกัด (มหาชน) หรือ ESSO, บริษัท บางจาก คอร์ปอเรชั่น จำกัด (มหาชน) หรือ BCP, บริษัท เชฟรอน (ไทย) จำกัด เป็นต้น ขณะที่บริษัทอยู่ระหว่างการเจรจาหาลูกค้าเพิ่มเติมอย่างต่อเนื่อง
อย่างไรก็ตาม แม้ว่าจะมีสถานการณ์การแพร่ระบาดของเชื้อไวรัสโควิด-19 รอบใหม่ แต่การขนส่งน้ำมันยังคงเป็นไปอย่างปกติ แต่บริษัทคงยังคงต้องระมัดระวังและติดตามสถานการณ์ดังกล่าวอย่างต่อเนื่อง เพราะหากการแพร่ระบาดรุนแรงมากขึ้นกว่านี้อาจมีผลกระทบต่อการขนส่งน้ำมัน ทำให้บริษัทยังคงชะลอการลงทุนต่างๆ ไปก่อนจนกว่าจะผ่านช่วงครึ่งปีแรกนี่ไปไดัจึงจะพิจารณาการลงทุนอื่นๆ เพิ่มเติม โดยขณะนี้อยู่ระหว่างการศึกษาธุรกิจขนส่ง LNG หากสถานการณ์มีความเหมาะสมก็อาจจะเริ่มได้ในช่วงครึ่งปีหลัง
“การขนส่งยังคงมีตามปกติแม่ว่าจะมีการแพร่ระบาดของเชื้อไวรัสโควิด-19 แต่เราก็ยังคงต้องติดตามสถานการณ์อย่างใกล้ชิด และชะลอการลงทุนขนาดใหญ่ๆออกไป แต่หากสถานการณ์ต่างๆ ดีขึ้นเราก็อาจจะพิจารณาการลงทุนในช่วงครึ่งปีหลังได้” นางชุติภา กล่าว
สำหรับผลประกอบการปี 63 บริษัทยอมรับว่ารายได้ทำได้ต่ำกว่าเป้าหมายที่วางไว้ว่าจะเติบโตราว 5% จากปี 62 เนื่องจากปริมาณการขนส่งที่ปรับตัวลดลงโดยเฉพาะในช่วงไตรมาส 4/63 ที่ลดลงถึง 20%
“เรายอมรับว่ารายได้ปี 63 จะต่ำกว่าปี 62 เนื่องจากปริมาณการขนส่งที่ลดลงจากผลกระทบของการแพร่ระบาดของเชื้อไวรัสโควิด-19 ที่แพร่ระบาดค่อนข้างมาก ซึ่งหากเทียบในปีปกติก็คงจะยากที่จะเติบโตได้ แต่จะลดลงมากหรือน้อยคงต้องรอดูสรุปอีกครั้ง” นางชุติภา กล่าว